Hvis man fredag eftermiddag spankulerer ned ad gågaden i Aarhus vil man blandt de mange mennesker sikkert støde på en flok muslimer der deler pjecer ud. Pjeceuddelingen foregår lige ude foran den katolske kirke.

Det er begyndt at gå den katolske menighed i området på.

Læs også Hundredevis samlet til Eid-bøn i Gellerup

- Jeg synes på en måde, at det er lidt uhøfligt. De skal ikke aktivt gå hen til kirkegængerne, når de ikke er interesserede i, at de gør det, siger Michael Andrew Dolan Møller, der er formand for Katolsk Vor Frue Menighed i Aarhus.

- Jeg synes, det er påfaldende, at det altid er uden for vores kirke og om fredagen, at vi ser dem, siger han.

Pjeceuddelerne har ikke ønsket at stille op til interview – ellers ville TV2 Østjylland gerne have spurgt dem, om det er bevidst, at hverveforsøgene foregår ude foran den katolske kirke efter messen.

Læs også Generations-skifte i det muslimske miljø i Aarhus

Aarhus Kommune oplyser, at de ikke har givet tilladelse til pjeceuddeling, men de har heller ikke modtaget klager.

Står det til katolikkerne skal der stadig være plads til dem alle i bybilledet.

- De skal selvfølgelig have lov til at forkynde alt det, de vil. Men jeg håber, de vil gøre det mere diskret og så lade folk henvende sig selv, hvis de er interesserede i deres religion, siger Michael Andrew Dolan Møller.

Se hele indslaget i videoen øverst i artiklen.